VABILO

**Oblikovanje zelenih dregljajev: koraki k trajnostnemu vedenju**

Spoštovani strokovnjaki in dragi študentje,

vljudno vabljeni na informativni dan pilotnega programa vseživljenjskega učenja in mikrodokazil. Promocijski dogodek bosta pospremili gostujoči predavanji mednarodno priznanih strokovnjakov s področja vedenjskih znanosti in dregljaja, **izr. prof. dr. Bartosza Gule** (Avstrija) in **mag. Sille Krukow** (Danska).

Na dogodku bomo predstavili inovativen in k trajnosti usmerjen program »Zeleni dregljaj«, v katerem se srečata vedenjska znanost in vedenjsko oblikovanje. Prikazali bomo edinstveno priložnost za združitev moči z namenom soustvariti pogoje za premišljeno in načrtno delovanje v smeri trajnostnega življenjskega sloga za vse.

**Kdaj:**

Petek, 15. december 2023, ob 11.00

**Kje:**

Cukrarna – učilnica, Poljanski nasip 40, Ljubljana

**---**

**Predavanji**

**Bartosz Gula**

**Teoretične osnove dregljajev: intuicija, preproste hevristike in racionalnost**

Zeleni dregljaji in druge intervencije za spodbujanje okolju prijaznega vedenja pogosto temeljijo na teorijah, ki pojasnjujejo posameznikovo odločanje, in na izkoriščanju uveljavljenih pojavov, kot so pristranskost *statusa quo*, uokvirjenje in vabe, za dosego želenega učinka. Predavanje bo ponudilo pregled normativnih in ekoloških teorij odločanja ter predstavilo vpoglede v psihološke procese, ki omogočajo delovanje določenih dregljajev. Prikazalo bo razliko med intuitivnimi ter namernimi/analitičnimi kognitivnimi procesi, nato pa se bo osredotočilo na odločitveno, na pravilih temelječe iskanje informacij znotraj pristopa preprostih hevristik (Gigerenzer et al., 1999; Todd & Gigerenzer, 2012). Predstavilo bo, kako lahko hevristike združimo s pristopi zbiranja dokazov. Medtem ko pristop hevristik predpostavlja, da so ljudje opremljeni s kognitivnimi orodji, med katerimi pri vsakdanjem odločanju izbirajo glede na kontekst in razpoložljive kognitivne ter časovne vire, pa pristop zbiranja dokazov predpostavlja, da ljudje zbirajo informacije, dokler ne dosežejo zadostne ravni prepričanosti za sprejem odločitve. Te teorije bodo povezane z dregljaji, predavanje pa bo na primeru prehranjevanja prikazalo, kako lahko združimo več dregljajev za spodbujanje bolj zdrave prehrane. Predavanje bo poudarilo, da je pomembno in koristno teoretično razumeti mehanizme učinkovanja dregljajev, še posebej, če želimo hitro razvijati učinkovite intervencije.

**Sille Krukow**

**Dregljaj k trajnostnemu odločanju**

Devetdeset odstotkov človeških odločitev določa oblikovanje naše okolice. To pomeni, da moramo, če želimo oblikovati trajnostno odločanje uporabnikov, vedeti, kako podpreti osnovne človeške nagone ter poenostaviti trajnostne nakupovalne in življenjske navade ter odločitve. Sille Krukow bo v predavanju predstavila praktične primere iz prakse o tem, kako spodbuditi in usmerjati trajnostno odločanje na različnih trgih in okoljih. Prikazala bo primere, ki kažejo, kako spremembe v okoljih pomagajo spodbujati trajnostne navade in hkrati povečujejo finančne učinke.

*Predavanji bosta potekali v angleškem jeziku.*

**---**

**Predstavitev predavateljev**

**Izr. prof. dr. Bartosz Gula**

Bartosz Gula je priznan mednarodni strokovnjak na področju kognitivne psihologije odločanja. Njegovo glavno raziskovalno področje vključuje kognitivne modele procesov odločanja, ki segajo od hitrih in preprostih odločitev, ki temeljijo na zaznavanju in prepoznavanju, do bolj zapletenih odločitev, osnovanih na sklepanju z več atributi. Raziskuje digitalne dregljaje (nudging) s teoretičnim povezovanjem modelov kopičenja dokazov in preprostih hevristik. Diplomiral je iz psihologije na Svobodni univerzi v Berlinu in pridobil doktorat na Univerzi v Celovcu. Trenutno deluje kot izredni profesor na Univerzi v Celovcu.

**Sille Krukow (MA)** je strokovnjakinja s področja dregljajev in oblikovanje vedenja. Je ustanoviteljica podjetja Krukow, svetovalnega podjetja za oblikovanje vedenja, ki za sprostitev poslovnih potencialov uporablja na uporabnika usmerjene pristope. Ukvarja se s povečevanjem finančnih učinkov in uspešnosti projektov in se loteva reševanja nekaterih največjih svetovnih problemov na področju trajnosti. V zadnjih petnajstih letih je Krukow sodelovala s podjetji, kot so P&G, Heineken, Nespresso in Electrolux, kjer je na podlagi merljivih podatkov usmerjala uporabnike k bolj trajnostnemu in varnejšemu odločanju, hkrati pa zagotavljala uspešne poslovne rezultate. Je mednarodno priznana strokovnjakinja in idejna vodja na področju vedenjskega oblikovanja, dregljajev in učinkovitega komuniciranja s uporabniki ter oblikovanja sprememb v globalnih panogah.

**---**

**Kaj je Zeleni dregljaj?**

Zeleni dregljaj je interdisciplinarni projekt vseživljenjskega učenja in mikrodokazil, ki smo ga zasnovale štiri članice Univerze v Ljubljani (Akademija za likovno umetnost in oblikovanje, Filozofska fakulteta, Pedagoška fakulteta in Fakulteta za elektrotehniko), ki pokrivamo strokovna področja oblikovanja, psihologije, kognitivne nevroznanosti, meroslovja in kakovosti. Pojem »dregljaj« [angl. *nudge*] sta popularizirala ameriška znanstvenika Richard H. Thaler in Cass R. Sunstein v knjigi *Nudge: Improving Decisions about Health, Wealth, and Happiness* in govori o tem, kako lahko nevsiljivo spodbudimo želeno vedenje.

V Sloveniji je projekt *Zeleni dregljaj* prvi program vseživljenjskega učenja, kjer lahko pridobite izobrazbo o vedenjski znanosti in teoriji dregljaja, ki spodbuja okolju prijazne trajnostne odločitve. Temelji na konceptih vedenjske ekonomije, ki jih dopolnjuje kreativen pristop oblikovalskega mišljenja. V projektu bomo raziskovali, kako lahko premišljeni dregljaji ustvarijo velike spremembe v vsakdanjem vedenju posameznika, organizacije ali podjetja ter kako lahko razvijamo produkte in storitve, ki bodo etično omogočili bolj trajnosten svet.

**Kako bo Zeleni dregljaj nadgradil vaše kompetence?**

Vrhunski strokovnjaki bodo predstavili kompleksnost vedenja, odločanja in spreminjanja vedenja prek predavanj s področja širšega konteksta vedenjskih znanosti, znanosti o odločanju in okoljskih znanosti. Na podlagi pridobljenih znanj v teoretičnem delu bomo reševali okoljske izzive tudi v praksi s sledenjem metodam in znanstvenim pristopom z interdisciplinarnih področij psihologije, kognitivnih znanosti in oblikovalskega mišljenja in se tako seznanili s procesom in orodji, ki so potrebna za implementacijo inovativnih rešitev.

**---**

Promocijski dogodek projekta: VSEŽIVLJENJSKO UČENJE IN MIKRODOKAZILA – PILOTNI PROGRAM v okviru projekta UL za trajnostno družbo – ULTRA: Zeleni dregljaj

**Program so zasnovale in ga izvajajo članice Univerze v Ljubljani:**

Akademija za likovno umetnost in oblikovanje (Oddelek za industrijsko in unikatno oblikovanje, Oddelek za oblikovanje vizualnih komunikacij)

Filozofska fakulteta (Oddelek za psihologijo, Laboratorij za kognitivno nevroznanost)

Pedagoška fakulteta (Center za kognitivno znanost)

Fakulteta za elektrotehniko (Laboratorij za meroslovje in kakovost)

*Vljudno vabljeni!*

PROGRAMSKA KNJIŽICA / Daljši opis programa

**Oblikovanje zelenih dregljajev: koraki k trajnostnemu vedenju**

Pilotni program vseživljenjskega učenja in mikrodokazil

**Kontekst**

Leta 2020 je program Združenih narodov za okolje (UNEP) začel inovativen program za univerze, poimenovan »Green Nudges«, ki je osredotočen na izvajanje ciljev trajnostnega razvoja. Cilj programa je navdušiti 200 milijonov študentov za okolju prijazne navade.

Gre za prvi program UNEP, ki temelji na vedenjski znanosti in teoriji dregljaja, osredotoča pa se na spremembo človeškega vedenja. Uporaba zelenih dregljajev neposredno podpira cilje trajnostnega razvoja in Pariški sporazum o podnebnih spremembah (2015). Za spreminjanje vedenja in delovanja obstaja veliko različnih pristopov – od uveljavljanja predpisov do zagotavljanja informacij. Teorija dregljaja pa gre še korak dalje in temelji na razumevanju psihologije odločanja. Projekti, kot je Zeleni dregljaj, so ključni za razširitev družboslovne perspektive na področju trajnostnega vedenja. Vedenjske znanosti, kot osnova za teorijo dregljaja, omogočajo razumevanje psihologije odločanja. Za spodbujanje želenega vedenja se ustvari »okolje izbire«, ki izkorišča človeške kognitivne pristranskosti.

Sodelovanje vedenjskih znanosti s pristopi oblikovalskega mišljenja omogoča inovativno reševanje trajnostnih vprašanj in sprejemanje boljših odločitev, saj lahko privede do radikalnih zamisli in ustvarjanja vrednosti na različnih področjih. V tem kontekstu so lahko dregljaji, skupaj z drugimi pristopi, učinkovit način spreminjanja okoljskega vedenja. Pri tem je pomembno upoštevati etične vidike, še posebej informiranost ciljne populacije o namenu dregljajev in transparentnost do ciljne populacije.

**Kaj je Zeleni dregljaj?**

Zeleni dregljaj je interdisciplinarni projekt vseživljenjskega učenja in mikrodokazil, ki smo ga zasnovale štiri članice Univerze v Ljubljani (Akademija za likovno umetnost in oblikovanje, Filozofska fakulteta, Pedagoška fakulteta in Fakulteta za elektrotehniko), ki pokrivamo strokovna področja oblikovanja, psihologije, kognitivne nevroznanosti, meroslovja in kakovosti. Pojem »dregljaj« [angl. *nudge*] sta popularizirala ameriška znanstvenika Richard H. Thaler in Cass R. Sunstein v knjigi *Nudge: Improving Decisions about Health, Wealth, and Happiness* in govori o tem, kako lahko nevsiljivo spodbudimo želeno vedenje.

V Sloveniji je projekt *Zeleni dregljaj* prvi program vseživljenjskega učenja, kjer lahko pridobite izobrazbo o vedenjski znanosti in teoriji dregljaja, ki spodbuja okolju prijazne trajnostne odločitve. Temelji na konceptih vedenjske ekonomije, ki jih dopolnjuje kreativen pristop oblikovalskega mišljenja. V projektu bomo raziskovali, kako lahko premišljeni dregljaji ustvarijo velike spremembe v vsakdanjem vedenju posameznika, organizacije ali podjetja ter kako lahko razvijamo produkte in storitve, ki bodo etično omogočili bolj trajnosten svet.

**Poletna šola Zeleni dregljaj**

Poletna šola »Oblikovanje zelenih dregljajev« (3 ECTS) združuje teorijo in prakso na področju zelenega vedenja. Razdeljena je na dva glavna sklopa. Prvi se osredotoča na pridobivanje znanja in osnovnih razumevanj konceptov, drugi pa na praktično uporabo strategij, tehnik in veščin zasnove, oblikovanja in evalvacije zelenih dregljajev. Poletni šoli bomo izvedli poleti leta 2024 in 2025.

**Kaj bomo počeli?**

V teoretičnem sklopu bomo prek predavanj obravnavali kompleksnost vedenja, odločanja in spreminjanja vedenja s področja širšega konteksta vedenjskih znanosti, znanosti o odločanju in okoljskih znanosti. Razpravljali bomo o modelih spreminjanja vedenja, dejavnikih, ki vplivajo na spremembo vedenja, ter o vlogi arhitekture okolja pri tem.

V drugem delu bomo raziskali dejavnike, ki vplivajo na zeleno odločanje, vključno z motivacijo, dojemanji, stališči in družbenimi vplivi, osebnostjo in okoljem zelenega uporabnika, ter pridobili znanje o poteku procesa odločanja in dejavnikih, ki nanj vplivajo. Pri tem bo poudarek namenjen raznolikosti interdisciplinarnega raziskovanja. Naučili se bomo, kako lahko v te procese umestimo zelene dregljaje: kako jih oblikujemo, na kakšne mehanizme moramo biti pozorni in kako jih etično implementiramo.

Tretji del teoretičnega sklopa bo osredotočen na raziskovalno metodologijo za ugotavljanje potreb in za evalvacijo učinkov – od kvantitativnega do kvalitativnega raziskovanja, ki se uporablja na področju zelenih pristopov, pri čemer se bomo oprli na ustrezne metodologije za posamezna raziskovalna vprašanja načrtovane raziskave in uporabljali metode, kot sta etnografska raziskava in hitro prototipiranje.

V praktično naravnanem sklopu bomo prešli na teren in se posvetili oblikovanju, izvajanju ter evalvaciji zelenih dregljajev. Povedano drugače: delali bomo na konkretnem primeru vedenjskega oblikovanja. Identificirali bomo problem, določili cilje trajnostnega vedenjskega oblikovanja in prek hitrega prototipiranja in iteracij oblikovali dregljaj.

Istočasno bomo načrtovali postopek evalvacije ukrepa in izvedli evalviranje, vključno z objektivnimi meritvami in vprašalniki, izkoristili osnove psihometrije ter opazovali vedenje in doživljanje udeležencev. Poleg tega bomo razpravljali o promociji izdelka ali storitve, trajnostni zasnovi ter pravnih in etičnih vidikih. Zbrane podatke bomo evalvirali, oblikovali relevantne ugotovitve in jih v naslednji fazi podali kot zaključke s smernicami za izboljšavo prototipa.

**Kaj se lahko naučite?**

Delavnica bo udeležencem omogočila razumevanje temeljnih konceptov, teorij in razvoja področja vedenjskega oblikovanja. S pomočjo prepoznavanja vloge dregljajev pri zelenem vedenju bomo zaobjeli tako teorijo kot prakso na področju odločanja in vedenja. Prek poglobitve v številne vidike vedenjske znanosti bodo udeleženci:

* razumeli, kako lahko zeleni dregljaji vplivajo na uporabnike;
* pridobili zavedanje o etičnih vprašanjih ter strategijah za vzpostavljanje zaupanja uporabnikov in etično uporabo dregljajev;
* pridobili konkretne veščine za uporabo različnih pristopov k oblikovanju in implementaciji dregljajev;
* znali uporabljati različne osnovne raziskovalne pristope za evalvacijo učinkov dregljajev;
* razumeli vpetost projektov v odnose med različnimi strokami, tržiščem, tehnologijo, uporabniki, družbo in okoljem na ravni od nizko do srednje kompleksnih;
* znali izvajati osnovne analize, sinteze ter načrtovanje rešitev;
* pri tem se bodo poučili tudi o temeljnih komunikacijskih veščinah v strokovnem interdisciplinarnem timu;
* ter kritično ocenjevali rezultate in znali posredovati priporočila za nadaljevanje projekta, ki ga bodo izvedli in predstavili v zastavljenem časovnem okviru.

Celoten program poletne šole udeležencem omogoča bogato kombinacijo teoretičnega znanja in praktičnih izkušenj z razvojem trajnostnih rešitev in inovativnih strategij na področju zelenega vedenja.

**Če na kratko ponovimo: kaj torej pridobite z Zelenim dregljajem?**

* Sodelovanje s strokovnjaki s področja vedenjskih znanosti in oblikovanja.
* Raziskovanje novih pristopov k spodbujanju okolju prijaznih odločitev.
* Uporabne veščine za oblikovanje trajnostnih rešitev v praksi.
* Priložnost, da soustvarjate in oblikujete pozitivno spremembo v svetu.

**Komu je poletna šola Zeleni dregljaj namenjena?**

Program je namenjen tako udeležencem iz industrije, gospodarstva in javnega sektorja kot tudi aktivnim študentom.

**Pogled naprej**

Cilj projekta je postati gonilna sila sprememb, saj bodo zbrana znanja udeležencem omogočila vključevanje v okoljsko ozaveščene prakse in trajnostne življenjske izbire. *Zeleni dregljaj* ni le projekt; je premik v trajnostno usmerjeno prihodnost, ki bo oblikovala naslednje generacije voditeljev in odločevalcev, ter je izziv za inovativne mislece in ustvarjalce. Skupaj bomo oblikovali rešitve, ki ne spremenijo le vedenja, ampak tudi svet okoli nas.

**Program so zasnovale in ga izvajajo članice Univerze v Ljubljani:**

Akademija za likovno umetnost in oblikovanje (Oddelek za industrijsko in unikatno oblikovanje, Oddelek za oblikovanje vizualnih komunikacij)

Filozofska fakulteta (Oddelek za psihologijo, Laboratorij za kognitivno nevroznanost)

Pedagoška fakulteta (Center za kognitivno znanost)

Fakulteta za elektrotehniko (Laboratorij za meroslovje in kakovost)

Vodja projekta: prof. Jure Miklavc

Skupina raziskovalcev: Katarina Babnik, Petra Černe Oven, Gregor Geršak, Žan Lep, Renata Marčič, Andraž Matkovič, Barbara Predan, Toma Strle

Strokovna sodelavka za projekte ULTRA na UL ALUO: Anja Lavrič

Oblikovanje: Studio Kruh

Lektura: Jezikovna zadruga Soglasnik

Naklada: 200 izvodov

Izdajateljica: Akademija za likovno umetnost in oblikovanje Univerze v Ljubljani

Zanjo: prof. Alen Ožbolt

Ljubljana, december 2023

***Pridružite se nam na poti gradnje trajnostnega jutri!***